Ghena Dimitrova

**Ghena Anastasija Macheva Dimitrova**, coñecida artisticamente como **Ghena Dimitrova** (en búlgaro: Гена Димитрова), nada en Beglež o 6 de maio de 1941 e finada en Milán o 11 de xuño de 2005, foi unha soprano operística búlgara.

## Traxectoria 
Despois de rematar os estudos no Conservatorio de Sofía, comezou a ensinar Canto. O seu debut chegaría o 27 de decembro de 1967, como Abigaille, no *Nabucco*, de Verdi, nunha produción da Ópera Nacional de Bulgaria, a raíz de que outras dúas sopranos se tivesen retirado. 
Nas primeiras gravacións, a voz de Dimitrova aínda non tiña acadado a súa distintiva grandeza, e en moitas das primeiras producións de Nabucco o derradeiro *dó sobreagudo* opcional é omitido na parte da cabaletta (*Salgo già del trono aurato*), nota musical que si incluiría en épocas posteriores da súa carreira, de tal xeito que se chegaría a converter nun referente para futuras intérpretes desa aria.

A súa voz de inmenso caudal fíxoa favorita de audiencias internacionais nos roles de Abigaille e Turandot (en *Turandot*, de Puccini), causando sensación con este rol en Treviso, en 1975.

Outros papeis importantes foron Floria Tosca, en *Tosca*, de Puccini; Odabella (en *Attila*), Giselda (en *I Lombardi alla prima crociata*), Alzira (en *Alzira*), Elisabeth de Valois (en *Don Carlos*), Leonora (en *Oberto, Conte di San Bonifacio*), Lady Macbeth (en *Macbeth*), Elvira (en *Ernani*), Aida, e tamén Amneris (en *Aida*), de Verdi;&nbsp;Maddalena, en&nbsp;*Andrea Chénier*, de Giordano; Santuzza, en *Cavalleria rusticana*, de Mascagni; e a Gioconda, en *La Gioconda* de Ponchielli.

Cantou principalmente en Italia destacándose na Scala de Milán, Xénova e na Arena de Verona onde foi favorita do público; tamén no Teatro Colón de Buenos Aires durante cinco anos consecutivos (1975-1979) con tardíos debuts en Viena (1978), Salzburgo (1984), Londres (1983) e Nova York(1987).

Considerada un heroína nacional no seu país, morreu en Milán aos 64 anos onde no seu momento se tiña perfeccionado con Gina Cigna.

## Discografía de referencia 
* Puccini, *Turandot*. Arena de Verona, 1983 Dir.: Franco Zefferelli (DVD)
* Puccini, *Turandot*. Teatro da Ópera de Xénova, 1980 Dir.: Daniel Oren
* Verdi, *Aida* (Amneris). Teatro alla Scala, de Milán, 1985 Dir.: Lorin Maazel (DVD)
* Verdi, *I Lombardi alla prima crociata*. Teatro alla Scala, de Milán, 1984 Dir.: Gianandrea Gavazzeni (DVD)
* Verdi, *Oberto, conde de San Bonifacio*. Estudio 1 da Radio de Baviera (Múnic), 1983 Dir.: Lamberto Gardelli 
* Verdi, *Nabucco*. Arena de Verona, 1981 Dir.: Maurizio Arena (DVD)
* Verdi, *Nabucco*. Teatro alla Scala, de Milán, 1985 Dir.: Riccardo Muti (DVD)
* Verdi, *Nabucco*, Ópera Alemá de Berlín, 1983 Dir.: Giusseppe Sinopoli
* *Puccini e Verdi Opera Arias*. Orquestra Philharmonia de Londres/Orquestra da Radio de Mónaco, 1984 Dir.: Anton Guadagno, Lamberto Gardelli

## Notas 
## Véxase tamén 
### Ligazóns externas 
* Sitio oficial
* Dimitrova en Turandot, na Arena de Verona, 1983
* Dimitrova en Nabucco, no Teatro alla Scala de Milán, 1986
* Obituario no New York Times
* Obituario en The Guardian
* Obituario en The Independent UK
* Pequeno documental Ghena Dimitrova
* Dimitrova en Nabucco, na Arena de Verona, 1981